113 Dormire

Dormicio quedam est naturalis ad fomentum nature concessa, sicut quies interponitur /f.33vb/ ad recreacionem laboris, Marc. 4[:38]: *Erat* Jesus *dormiens in puppi super cervical*. Hec dormicio est delectabilis si proueniat ex sobrietate, sicut obiectum proporcionatum delectat sensum, set excellens sensibile coripit, Eccli. 31[:24]: *Sompnus sanitatis in homine.* Contra quod dicitur Eccle. 5[:11]: *Saturitas divitis non sinit eum dormire*.

¶ Fit, autem, dormicio vituperabilis si proueniat ex nimietate, sicut patet in litargico, Psal. [40:9]: *Numquid [qui] dormit non adjiciet ut resurgat*? Prou. 6[:9]: *Vsquequo, piger, dormies? quando consurges*?

¶ Tercio, dormicio est excusabilis si proueniat ex mestitudine uel grauedine, sicut infirmitas excusat a lege, Matt. 26[:43]: *Invenit eos dormientes: erant enim oculi eorum grauati*.

¶ Quarto, dormicio est commendabilis si proueniat ex oportunitate, sicut infirmo, post diem creticum, dormicio est salubris et signum boni, Joan. 11[:12]: *Si dormit, saluus erit*. Hoc est contra illos qui dormiunt quando alii vigilant, et econtro, 1 Thes. 5[:6]: *Non dormiamus sicut [et] ceteri, sed vigilemus, et sobrii simus*. Nam sicut dicitur Act. 20[:9]: *Eutychus* dormiens *cecidit de tertio cenaculo*. Et Matt. 13[:25]: *Cum dormirent homines, venit inimicus, et superseminavit zizania*. Et Jonas 1[:5], dum dormiret Jonas nauis periclitabatur.

Set maxime periculum est dormire inter hostes, set mundus iste plenus est hostibus. Vnde, Saul dormiendo perdidit hastam et sciphum aque, 1 Reg. 26[:11]. Sic qui hic non curant de se per necligenciam perdunt hastam diuicie passionis et aquam deuocionis. Sampson dormiendo perdidit crines fortitudinis sue, Judic. 16[:19]. Ita necligentes sui perdunt 7 dona Spiritus Sancti. Et meretrix dormiens oppressit filium suum, 3 Reg. 3[:19]. Et prima equitando dormiens cadit se periculose, sic est de prima in dignitate si dormiat in cura sua.

¶ Consuetudo est in quibusdam locis, sicut apud castrum deuorie, si vigil inueniatur de nocte dormiens precitatur de muro. Vnde, narrat Augustinus, 2, *De ciuitate*, c. 22, quod dormientibus Romanis per Gallos obsessis fere captum fuit capitolium et experfacti sunt per anseres. Postmodum deificant illos. Item, dicunt medici quod signum mortiferum est quando freneticus multum dormit, quia sic cadere potest in litargia, set peccator est litargicus. Set tribus modis excitatur dormiens, scilicet, calore si caput eius fricetur sinapio.

¶ Item si fetidum quid ponatur ad nares. Item si trahatur pilus de capite uel de barba eius. Hiis modis excitetur peccator calore dileccionis ad Domini, fetore detestionis ad peccatum, dolore contricionis, Joan. 2[:19]: *In tribus diebus excitabo illud*. Isto modo fuit Petrus excitatus in carcere per angelum, Act. 12[:7]. Item qui nolunt excitari odium sonum terribilem, sic qui dormiunt in peccatis nolunt audire tonitruum verbi Dei, nec terrorem Domini iudicii. Fatue virgines dormitauerunt vsque ad mediam noctem quando sponsus venit et quia non erant parate non intrauerunt cum eo ad nuptialem [Matt. 25:12].

Item, nota quod dormientes solent quinque fatere ad hoc quod suauius dormiant. Quorum primum est ostium claudere. Sic diabolus os peccatoris claudit ne confiteatur. Sic lupus astringit guttur bestie ne clamet.

¶ Figura ad hoc [1] Macc. 5[:47], obstruxerunt portas ciuitatis ne Iudas intraret, id est, ne confitens loquatur. Obstruit, autem, diabolus guttur peccatoris quasi[[1]](#endnote-1) quinque digitis ne loquatur. Quorum primus est pudor confitendi, secundus est complacencia peccati, tercius spes vite longioris, quartus est perseuerandi in bono, quintus desperacio venie.

Secundo, dormiens lumen extinguit. Sic diabolus obtenebrat lumen cogitacionis ne homo agnoscat periculum peccati sui et dampnacionem corrundentem, Sap. 2[:21]: *Excecavit enim illos malitia eorum*. Et nota hic quod sicut homo facile leuat magnum pondus cum sit in aqua, nec veram sentit ponderositatem donec venerit ad litus.[[2]](#endnote-2) Sic dum dileccio peccati durat, homo non sentit pondus peccati.

¶ Tercio dormiens fenestras obstruit. Sic diabolus obstruat sensus hominis ne lux gracie subintret. Quia obstruit aurem ne verbum Dei audiat, os non confiteatur, oculos ne /f.34ra/ videant bona.

Quarto familiam compescit ne bonum operentur. Cupit enim morari in loco ocioso. Vnde, legitur [Matt. 12:44]: *Revertar in domum scopis mundatam*. Vnde et nota quod inter dormientes in peccatis forcius dormiunt literaciores. Vnde, dicit Chrisostomus, nichil difficilius quam illum corrigem qui se putat omnia nosce. Sicut videmus corporaliter quod aliqui sunt[[3]](#endnote-3) leuis sompni, et excitantur quasi sola vocacione. Alii sunt forciores sompni, quos oportet impellere. Alii sunt fortissimi soporis, quos oportet percutere uel trahere ad hoc quod excitentur. Sic spiritualiter et moraliter aliqui simplices dormiunt leuiter adeo quod ad vocem predicatoris excitantur. Alii dormiunt forcius ita quod oportet eos impellere increpando et redarguendo. Alii dormiunt fortissime quos oportet percutere censuris.

¶ Item, tria sunt genera hominum quibus periculosum est dormire: pastor gregis, gubernator nauis, ianitor obsesse vrbis. Propter primum periculum dicebat Iacob, Gen. 31[:40]: *Fugiebat sompnus ab oculis meis*. Et Luc. 2[:8]: *Pastores erant in regione eadem vigilantes, super [gregem suum]*.

¶ De secundo dicitur de necligentibus prelatis qui sunt ecclesiastice nauis gubernatores, Prou. 23[:34]: *Eris sicut dormiens in medio mari, et quasi sopitus gubernator, amisso clavo*.

¶ Tercio quia sunt diuicie vrbis ianitores et speculatores ecclesie modo obsidetur a demonibus et tirannis. Vnde et primus ianitor reprehenditur, Matt. 26[:40], Symon, dormis? Quod figuratum est 2 Reg. 4[:5-8], Ostiaria purgans triticum dormiebat et latrones ingressi interfecerunt Isboseth.

1. quasi ] *add*. 5 F.128. [↑](#endnote-ref-1)
2. litus ] *corr*. fictum F.128. [↑](#endnote-ref-2)
3. sunt] *om*. and *add*. ~~sunt forciores sompni quos oportet~~ F.128. [↑](#endnote-ref-3)